CELEX: 52020PC0471
Language: fi
Date: 2020-08-24
Title: Ehdotus NEUVOSTON TÄYTÄNTÖÖNPANOPÄÄTÖS tilapäisen tuen myöntämisestä Belgialle neuvoston asetuksen (EU) 2020/672 nojalla työttömyysriskien lieventämiseksi hätätilanteessa covid-19:n leviämisen seurauksena

EUROOPAN KOMISSIO
            Bryssel 24.8.2020
            COM(2020) 471 final
            2020/0225(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            tilapäisen tuen myöntämisestä Belgialle neuvoston asetuksen (EU) 2020/672 nojalla työttömyysriskien lieventämiseksi hätätilanteessa covid-19:n leviämisen seurauksena
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Neuvoston asetuksella (EU) 2020/672 (SURE-asetus) vahvistetaan oikeudellinen kehys unionin taloudellisen avun myöntämiselle jäsenvaltioille, joiden taloudessa on tai joiden taloutta vakavasti uhkaa covid-19:n leviämisen aiheuttama vakava häiriö. SURE-välineen tuella rahoitetaan ensisijaisesti työajan lyhentämisjärjestelyjä tai vastaavia, työntekijöiden ja itsenäisten ammatinharjoittajien suojelemiseen ja sitä kautta työttömyyden ja tulonmenetysten vähentämiseen tähtääviä toimenpiteitä sekä toissijaisesti joitakin terveyteen liittyviä toimenpiteitä erityisesti työpaikalla.
            
            
               Belgia pyysi 7. elokuuta 2020 SURE-asetuksen mukaista unionin taloudellista apua. SURE-asetuksen 6 artiklan 2 kohdan mukaisesti komissio on kuullut Belgian viranomaisia varmistaakseen lomautusjärjestelyyn, itsenäisille ammatinharjoittajille ansionmenetyksestä maksettavaan covid-19-korvaukseen, covid-19-vanhempainvapaaseen, eräisiin alueellisiin tulotukijärjestelyihin ja terveyteen liittyviin alueellisiin toimenpiteisiin suoraan liittyvien, toteutuneiden ja suunniteltujen menojen äkillisen ja voimakkaan kasvun, joka on covid-19-pandemian aiheuttama. Tällaisia menoja ovat seuraavat:
            
            
               (1)Lomautusjärjestely (chômage temporaire / tijdelijke werkloosheid), jossa maksetaan korvausta työntekijöille, joiden työnteko on vähentynyt tai keskeytynyt vähentyneen työmäärän tai hallituksen määräämien lähikontaktien välttämistä koskevien toimenpiteiden takia. Lomautusjärjestely oli olemassa jo ennen covid-19-pandemiaa, mutta sen piiriin pääsyä koskevia vaatimuksia muutettiin covid-19:n vuoksi ja hakumenettelyä helpotettiin entisestään. Lisäksi lomautuksesta maksettavaa korvausta nostettiin 65 prosentista 70 prosenttiin keskimääräisestä päiväpalkasta (bruttomääräisenä enintään 2 754,76 euroa kuukaudessa). Sen lisäksi otettiin käyttöön 5,36 euron päiväraha.
            
            
               (2)Käytössä olleen itsenäisille ammatinharjoittajille maksettavan ansionmenetyskorvauksen (droit passerelle / overbruggingsrecht) laajentaminen ottamalla käyttöön erityinen covid-19-ansionmenetyskorvaus. Sitä voi saada, jos hallituksen määräämät lähikontaktien välttämistä koskevat toimenpiteet ovat johtaneet itsenäisen ammatinharjoittamisen täydelliseen tai osittaiseen keskeytymiseen tai vapaaehtoiseen keskeyttämiseen vähintään seitsemänä peräkkäisenä päivänä kuukauden aikana. Kesäkuusta 2020 alkaen korvausta maksetaan itsenäisille ammatinharjoittajille, jotka ovat aloittaneet toimintansa uudelleen mutta joiden liikevaihto on edelleen pienempi kuin vuonna 2019. Sellaisilla itsenäisillä ammatinharjoittajilla, jotka eivät voi vielä aloittaa toimintaansa uudelleen, on edelleen oikeus korvaukseen, mutta heidän on todistettava, että keskeytys johtuu covid-19-rajoituksista. 
            
            
               (3)Covid-19-vanhempainvapaa, joka ei vaikuta tavanomaisen vanhempainvapaan käyttöoikeuteen ja joka tarjoaa vanhemmille mahdollisuuden ottaa vapaata hoitaakseen lapsiaan touko- ja syyskuun 2020 välisenä aikana. Sen aikana maksettava korvaus on suurempi kuin tavanomaisena vanhempainvapaana. 
            
            
               (4)Eräät alueelliset järjestelyt, joissa tulotukea maksetaan itsenäisille ammatinharjoittajille, yhden henkilön yrityksille ja sellaisille työntekijäryhmille, jotka eivät voi saada muunlaista tulotukea. Yrityksille ja yrittäjille Brysselin pääkaupunkialueella maksettavat korvaukset, Flanderissa maksettavat koronahaittakorvaukset, kompensaatiokorvaukset ja tukimaksut ja Valloniassa yritysten sulkemisesta maksettavat korvaukset tarjoavat kertaluonteista tukea yrityksille ja itsenäisille ammatinharjoittajille, joiden on täytynyt lopettaa toimintansa covid-19:n takia tai joiden liikevaihto on pienentynyt merkittävästi. Muita toimenpiteitä (pätkätyöntekijöiden korvaukset Brysselin pääkaupunkialueella, päivähoidon ja kulttuuri-alan toimijoiden tuet ranskankielisessä yhteisössä, koulutustoiminta Valloniassa ja kulttuurialan toimijoiden, itsenäisten ammatinharjoittajien ja matkailualan toimijoiden tuet saksankielisessä yhteisössä) on otettu käyttöön tietyillä aloilla (kulttuuri, hoiva-ala, koulutustoiminta) sellaisia itsenäisiä ammatinharjoittajia ja työntekijöitä varten, joita ei kelpuuteta lomautusjärjestelyyn.
            
            
               (5)Terveyteen liittyvät toimenpiteet saksankielisessä yhteisössä: hygieniakoulutus, suojavarustetoimitukset palveluasumiskeskuksille, hoivakodeille, sairaaloille ja terveydenhoitopalvelujen tarjoajille sekä tiedotuskampanjat.
            
            
               Belgia on toimittanut komissiolle asiaankuuluvat tiedot. 
            
            
               Toimitetun näytön perusteella komissio ehdottaa neuvostolle, että se hyväksyisi täytäntöönpanopäätöksen SURE-asetuksessa tarkoitetun taloudellisen avun myöntämisestä Belgialle edellä mainittujen toimenpiteiden tukemiseksi.
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Ehdotus on kaikilta osin neuvoston asetuksen (EU) 2020/672 mukainen ja tehty sen nojalla.
               
               
                  Ehdotuksen lisäksi unionilla on toinen säädös, jonka nojalla jäsenvaltioille annetaan tukea hätätilanteissa: Euroopan unionin solidaarisuusrahaston perustamisesta 11 päivänä marraskuuta 2002 annettu neuvoston asetus (EY) N:o 2012/2002. Euroopan parlamentin ja neuvoston asetus (EU) 2020/461, jolla edellä mainittua säädöstä muutetaan sen soveltamisalan laajentamiseksi kattamaan vakavat kansanterveysuhat ja rahoituskelpoisten toimien määrittelemiseksi, annettiin 30. maaliskuuta. 
               
            
            
               •Yhdenmukaisuus unionin muiden politiikkojen kanssa
            
            
               
                  Ehdotus on osa toimenpiteitä, joita on otettu käyttöön meneillään olevan covid-19-pandemian johdosta. Yksi niistä on koronaviruksen vaikutusten lieventämistä koskeva investointialoite. Sillä täydennetään muita työllisyyttä tukevia välineitä, kuten Euroopan sosiaalirahastoa, Euroopan strategisten investointien rahastoa (ESIR) ja InvestEU-ohjelmaa. Ehdotuksessa käytetään lainanantoa ja -ottoa jäsenvaltioiden tukemiseen covid-19:n leviämisen takia. Se on lisätoimenpide, jolla rahoitetaan työajan lyhentämisjärjestelyjä ja vastaavia toimenpiteitä työpaikkojen suojelemiseksi ja siten työntekijöiden ja itsenäisten ammatinharjoittajien suojaamiseksi työttömyysriskiltä. 
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
         
         
            
               
                  Välineen oikeusperusta on neuvoston asetus (EU) 2020/672. 
               
            
            
               •Toissijaisuusperiaate (jaetun toimivallan osalta) 
            
            
               
                  Ehdotus on annettu jäsenvaltion esittämän pyynnön johdosta, ja se ilmentää eurooppalaista solidaarisuutta, koska sillä myönnetään covid-19:n leviämisestä kärsivälle jäsenvaltiolle unionin taloudellista apua tilapäisten lainojen muodossa. Tällaisella taloudellisella avulla jäsenvaltiota autetaan rahoittamaan työajan lyhentämisjärjestelyjen ja vastaavien toimenpiteiden vuoksi lisääntyneitä julkisia menoja tilapäisesti, jotta se voi suojella työpaikkoja ja suojata siten työntekijöitä ja itsenäisiä ammatinharjoittajia työttömyysriskiltä ja tulonmenetyksiltä.
               
               
                  Tällainen tuki auttaa tilanteesta kärsivää väestöä, ja se auttaa myös lieventämään covid-19-kriisin aiheuttamia välittömiä yhteiskunnallisia ja taloudellisia vaikutuksia. 
               
            
            
               •Suhteellisuusperiaate
            
            
               
                  Ehdotus on suhteellisuusperiaatteen mukainen. Siinä ei ylitetä sitä, mikä on tarpeen välineelle asetettujen tavoitteiden saavuttamiseksi. 
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               
                  Ehdotus on pitänyt valmistella kiireellisesti, jotta neuvosto voi hyväksyä sen ajoissa. Tämän vuoksi sidosryhmiä ei ole voitu kuulla.
               
            
            
               •Vaikutustenarviointi
            
            
               
                  Ehdotuksen kiireellisyyden vuoksi vaikutustenarviointia ei ole tehty.
               
            
            
               4.TALOUSARVIOVAIKUTUKSET
            
            
               
                  Komission olisi voitava ottaa lainaa rahoitusmarkkinoilta varojen edelleen lainaamiseksi jäsenvaltioille, jotka pyytävät taloudellista apua SURE-välineestä. 
               
            
            
               Jäsenvaltioiden takausten lisäksi järjestelyyn sisältyy muita suojatoimia sen rahoitusvakauden varmistamiseksi. Niitä ovat
            
            
               ·tiukka ja varovainen varainhoito;
            
            
               ·lainasalkun kokoaminen siten, että rajoitetaan keskittymisriskiä, vuotuista riskiä ja liiallista altistumista yksittäisten jäsenvaltioiden riskeille ja varmistetaan, että apua eniten tarvitseville jäsenvaltioille voidaan myöntää riittävästi varoja; ja
            
            
               ·mahdollisuus velan jälleenrahoitukseen.
            
            
               2020/0225 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
         
         
            
               tilapäisen tuen myöntämisestä Belgialle neuvoston asetuksen (EU) 2020/672 nojalla työttömyysriskien lieventämiseksi hätätilanteessa covid-19:n leviämisen seurauksena
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon eurooppalaisen hätätilasta aiheutuvien työttömyysriskien lieventämisen tilapäisen tukivälineen (SURE) perustamisesta covid-19:n leviämisen seurauksena 19 päivänä toukokuuta 2020 annetun neuvoston asetuksen (EU) 2020/672
                  1
                ja erityisesti sen 6 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Belgia pyysi 7 päivänä elokuuta 2020 unionilta taloudellista apua täydentääkseen kansallisia toimiaan, joilla se pyrkii lieventämään covid-19:n leviämisen vaikutuksia ja sen sosioekonomisia seurauksia työntekijöille. 
            
            
               (2)On odotettavissa, että covid-19:n leviäminen ja Belgian toteuttamat poikkeukselliset toimenpiteet taudin leviämisen ja sen sosioekonomisten ja terveyteen liittyvien vaikutusten rajoittamiseksi vaikuttavat perinpohjaisella tavalla maan julkiseen talouteen. Komission kevään 2020 talousennusteen mukaan Belgian julkistalouden alijäämä on 8,9 prosenttia ja julkisen velan määrä 113,8 prosenttia suhteessa bruttokansantuotteeseen (BKT) vuoden 2020 lopussa. Komission kesän 2020 väliennusteen mukaan Belgian BKT supistuu 8,8 prosenttia vuonna 2020. 
            
            
               (3)Covid-19:n vuoksi huomattava osa Belgian työvoimasta on joutunut keskeyttämään työssäkäynnin tai työnhaun. Tämä on johtanut siihen, että johdanto-osan 4–8 kappaleessa mainittuihin lomautusjärjestelyyn (chômage temporaire / tijdelijke werkloosheid), itsenäisille ammatinharjoittajille maksettavaan covid-19-ansionmenetyskorvaukseen, covid-19-vanhempainvapaaseen, eräisiin alueellisiin tulotukijärjestelyihin ja kansanterveydellisten toimenpiteiden tukemiseen liittyvät Belgian julkiset menot ovat kasvaneet äkillisesti ja voimakkaasti. 
            
            
               (4)Belgian 7 päivänä elokuuta 2020 päivätyssä pyynnössä mainitulla, 30 päivänä maaliskuuta 2020 annetulla kuninkaan määräyksellä
                  2
                muutettiin lomautusjärjestelyä (chômage temporaire / tijdelijke werkloosheid) covid-19:n huomioon ottamiseksi. Järjestelyssä maksetaan korvausta työntekijöille, joiden työnteko on vähentynyt tai keskeytynyt vähentyneen työmäärän tai hallituksen määräämien lähikontaktien välttämistä koskevien toimenpiteiden takia. Lomautusjärjestely oli olemassa jo ennen covid-19-pandemiaa, mutta sen piiriin pääsyä koskevia vaatimuksia muutettiin covid-19:n vuoksi ja hakumenettelyä helpotettiin entisestään. Lisäksi tilapäisestä työttömyydestä maksettavaa korvausta nostettiin 65 prosentista 70 prosenttiin keskimääräisestä päiväpalkasta (bruttomääräisenä enintään 2 754,76 euroa kuukaudessa). Sen lisäksi otettiin käyttöön 5,36 euron päiväraha.
            
            
               (5)Belgian 7 päivänä elokuuta 2020 päivätyssä pyynnössä mainitulla, 23 päivänä maaliskuuta 2020 annetulla lailla
                  3
                laajennettiin käytössä ollutta, itsenäisille ammatinharjoittajille maksettavaa ansionmenetyskorvausta (droit passerelle / overbruggingsrecht) ottamalla käyttöön erityinen covid-19-korvaus. Sitä voi saada, jos hallituksen määräämät lähikontaktien välttämistä koskevat toimenpiteet ovat johtaneet itsenäisen ammatinharjoittamisen täydelliseen tai osittaiseen keskeytymiseen tai vapaaehtoiseen keskeyttämiseen vähintään seitsemänä peräkkäisenä päivänä kuukauden aikana. Kesäkuusta 2020 alkaen korvausta maksetaan itsenäisille ammatinharjoittajille, jotka ovat aloittaneet toimintansa uudelleen mutta joiden liikevaihto on edelleen pienempi kuin vuonna 2019. Sellaisilla itsenäisillä ammatinharjoittajilla, jotka eivät voi vielä aloittaa toimintaansa uudelleen, on edelleen oikeus korvaukseen, mutta heidän on todistettava, että keskeytys johtuu covid-19-rajoituksista. 
            
            
               (6)Belgian 7 päivänä elokuuta 2020 päivätyssä pyynnössä mainitulla, 13 päivänä toukokuuta 2020 annetulla kuninkaan määräyksellä nro 23
                  4
                otettiin käyttöön covid-19-vanhempainvapaa, joka ei vaikuta tavanomaisen vanhempainvapaan käyttöoikeuteen ja joka tarjoaa vanhemmille mahdollisuuden ottaa vapaata hoitaakseen lapsiaan touko- ja syyskuun 2020 välisenä aikana. Maksettava korvaus on suurempi kuin tavanomaisen vanhempainvapaan aikana maksettava korvaus. Covid-19-vanhempainvapaa voidaan rinnastaa neuvoston asetuksessa (EU) 2020/672 tarkoitettuun työajan lyhentämisjärjestelyyn, koska siinä maksetaan tulotukea työntekijöille ja tuetaan työsuhteen säilymistä ehkäisemällä vanhempien irtisanoutumista sen takia, että heidän on koulujen kiinni ollessa huolehdittava lapsistaan.
            
            
               (7)Belgian viranomaiset ovat ottaneet seuraavassa lueteltujen, Belgian 7 päivänä elokuuta 2020 päivätyssä pyynnössä mainittujen asiakirjojen perusteella käyttöön joitakin alueellisia järjestelyjä, joissa maksetaan tulotukea itsenäisille ammatinharjoittajille, yhden henkilön yrityksille ja sellaisille työntekijäryhmille, jotka eivät voi saada muunlaista tulotukea: Brysselin pääkaupunkialueen erityisvaltuuksin toimivan hallituksen määräys nro 2020/019
                  5
               , Brysselin pääkaupunkialueen erityisvaltuuksin toimivan hallituksen määräys nro 2020/030
                  6
               , Brysselin pääkaupunkialueen ministerineuvoston 14 päivänä toukokuuta 2020 antama tiedonanto
                  7
               , Flanderin hallituksen 20 päivänä maaliskuuta 2020 antama määräys
                  8
               , Flanderin hallituksen 10 päivänä huhtikuuta 2020 antama määräys
                  9
               , Flanderin hallituksen 12 päivänä kesäkuuta 2020 antama määräys
                  10
               , ranskankielisen yhteisön erityisvaltuuksin toimivan hallituksen 23 päivänä huhtikuuta 2020 antama määräys nro 4
                  11
               , ranskankielisen yhteisön hallituksen 7 päivänä huhtikuuta 2020 antama määräys
                  12
               , ministeriön määräys Vallonian hallituksen 20 päivänä maaliskuuta 2020 antaman määräyksen täytäntöönpanosta
                  13
               , Vallonian hallituksen 19 päivänä kesäkuuta antama määräys
                  14
                sekä saksankielisen yhteisön parlamentin 6 päivänä huhtikuuta 2020 antama ensimmäinen koronakriisimääräys ja 20 päivänä heinäkuuta 2020 antama kolmas koronakriisimääräys. Yrityksille ja yrittäjille Brysselin pääkaupunkialueella maksettavat korvaukset, Flanderissa maksettavat koronahaittakorvaukset, kompensaatiokorvaukset ja tukimaksut sekä Valloniassa yritysten sulkemisesta maksettavat korvaukset tarjoavat kertaluonteista tukea yrityksille ja itsenäisille ammatinharjoittajille, joiden on täytynyt lopettaa toimintansa covid-19:n takia tai joiden liikevaihto on pienentynyt merkittävästi. Jos toimenpiteillä on useita edunsaajaryhmiä, taloudellista apua on pyydetty ainoastaan itsenäisten ammatinharjoittajien ja yhden henkilön yritysten tukemiseen liittyviin menoihin. Muita toimenpiteitä (pätkätyöntekijöiden korvaukset Brysselin pääkaupunkialueella, päivähoidon ja kulttuuri-alan toimijoiden tuet ranskankielisessä yhteisössä, koulutustoiminta Valloniassa ja kulttuurialan toimijoiden, itsenäisten ammatinharjoittajien ja matkailualan toimijoiden tuet saksankielisessä yhteisössä) on otettu käyttöön tietyillä aloilla (kulttuuri, hoiva-ala, koulutustoiminta) sellaisia itsenäisiä ammatinharjoittajia ja työntekijöitä varten, joita ei kelpuuteta lomautusjärjestelyyn. Koska saksankielisen yhteisön kulttuurialan toimijoille ja itsenäisille ammatinharjoittajille myöntämät tukilainat voidaan muuntaa avustuksiksi, asetuksen (EU) 2020/672 nojalla olisi tuettava ainoastaan avustuksiksi muunnettaviin lainoihin liittyviä menoja, jotta julkisia menoja koskeva vaatimus täyttyisi.
            
            
               (8)Belgian 7 päivänä elokuuta 2020 päivätyssä pyynnössä mainitulla saksankielisen yhteisön parlamentin 6 päivänä huhtikuuta 2020 antamalla ensimmäisellä koronakriisimääräyksellä
                  15
                otetaan saksankielisessä yhteisössä käyttöön terveyteen liittyviä toimenpiteitä, joissa on kyse hygieniakoulutuksesta, suojavarustetoimituksista palveluasumiskeskuksille, hoivakodeille, sairaaloille ja terveydenhoitopalvelujen tarjoajille sekä tiedotuskampanjoista.
            
            
               (9)Belgia täyttää taloudellisen avun pyytämiselle asetuksen (EU) 2020/672 3 artiklassa asetetut edellytykset. Belgia on toimittanut komissiolle asiaankuuluvan näytön siitä, että toteutuneet ja suunnitellut julkiset menot ovat kasvaneet 7 766 380 000 euroa 1 päivästä helmikuuta 2020 covid-19:n leviämisen sosioekonomisten vaikutusten lieventämiseksi toteutettujen kansallisten toimenpiteiden johdosta. Kyseessä on äkillinen ja voimakas kasvu, koska menot liittyvät niin uusiin toimenpiteisiin kuin olemassa olevien toimenpiteiden laajentamiseen ja koska toimenpiteiden piiriin kuuluu huomattava osuus maan yrityksistä ja työvoimasta. 
            
            
               (10)Komissio on asetuksen (EU) 2020/672 6 artiklan mukaisesti kuullut Belgiaa ja varmistanut niiden toteutuneiden ja suunniteltujen julkisten menojen äkillisen ja voimakkaan kasvun, jotka liittyvät suoraan covid-19:n leviämisen johdosta toteutettuihin työajan lyhentämisjärjestelyihin ja vastaaviin toimenpiteisiin sekä asiaankuuluviin terveyteen liittyviin toimenpiteisiin, joihin viitataan 7 päivänä elokuuta 2020 päivätyssä pyynnössä. 
            
            
               (11)Belgialle olisi sen vuoksi myönnettävä taloudellista apua maan auttamiseksi selviytymään covid-19:n leviämisen aiheuttaman talouden vakavan häiriön sosioekonomisista vaikutuksista.
            
            
               (12)Tällä päätöksellä ei rajoiteta sisämarkkinoiden toiminnan vääristymiseen liittyvien mahdollisten menettelyjen, kuten Euroopan unionin toiminnasta tehdyn sopimuksen (SEUT-sopimus) 107 ja 108 artiklaan perustuvien menettelyjen, tuloksia. Sillä ei poisteta jäsenvaltioille SEUT-sopimuksen 108 artiklan nojalla kuuluvaa velvoitetta ilmoittaa komissiolle mahdollisista valtiontuista.
            
            
               (13)Belgian olisi ilmoitettava komissiolle suunniteltujen julkisten menojen toteutumisesta säännöllisin väliajoin, jotta komissio voi arvioida, missä määrin maa on toteuttanut kyseiset menot.
            
            
               (14)Tehtäessä päätös taloudellisen avun myöntämisestä on otettu huomioon Belgian tämänhetkiset ja odotettavissa olevat tarpeet sekä muiden jäsenvaltioiden asetuksen (EU) 2020/672 nojalla jo toimittamat tai suunnitteilla olevat taloudellisen avun pyynnöt yhdenvertaisen kohtelun, solidaarisuuden, oikeasuhteisuuden ja avoimuuden periaatteita noudattaen,
            
         
         
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Belgia täyttää asetuksen (EU) 2020/672 3 artiklassa asetetut edellytykset. 
            
            
               2 artikla
            
            
               1.Unioni asettaa Belgian saataville enintään 7 766 380 000 euron lainan. Lainan keskimääräinen enimmäismaturiteetti on 15 vuotta.
            
            
               2.Tällä päätöksellä myönnetyn taloudellisen avun saatavuusaika on 18 kuukautta päätöksen voimaantuloa seuraavasta päivästä lukien. 
            
            
               3.Komissio asettaa unionin taloudellisen avun Belgian saataville enintään kahdeksassa erässä. Kukin erä voidaan maksaa yhdessä tai useammassa osaerässä. Ensimmäisen erän osaerien maturiteetit voivat olla pidempiä kuin 1 kohdassa tarkoitettu keskimääräinen enimmäismaturiteetti. Tällöin seuraavien osaerien maturiteetit on asetettava niin, että 1 kohdassa tarkoitettu keskimääräinen enimmäismaturiteetti toteutuu, kun kaikki erät on maksettu. 
            
            
               4.Ensimmäinen erä maksetaan sen jälkeen, kun asetuksen (EU) 2020/672 8 artiklan 2 kohdassa tarkoitettu lainasopimus on tullut voimaan. 
            
            
               5.Belgia maksaa asetuksen (EU) 2020/672 4 artiklassa tarkoitetut unionin rahoituskustannukset kunkin erän osalta sekä rahoituksesta unionille mahdollisesti aiheutuvat muut maksut, kulut ja menot. 
            
            
               6.Komissio päättää erien suuruudesta ja maksamisesta samoin kuin osaerien suuruudesta. 
            
            
               3 artikla 
            
            
               Belgia voi rahoittaa seuraavia toimenpiteitä:
            
            
               a) lomautusjärjestely (chômage temporaire / tijdelijke werkloosheid) 30 päivänä maaliskuuta 2020 annetussa kuninkaan määräyksessä säädetyn mukaisesti;
            
            
               b) itsenäisille ammatinharjoittajille maksettava covid-19-ansionmenetyskorvaus 23 päivänä maaliskuuta 2020 annetussa laissa säädetyn mukaisesti; 
            
            
               c) covid-19-vanhempainvapaa 13 päivänä toukokuuta 2020 annetussa kuninkaan määräyksessä nro 23 säädetyn mukaisesti; 
            
            
               d) alueelliset tulotukijärjestelyt seuraavasti: 
            
            
               i)Brysselin pääkaupunkialue:
            
            
               –Brysselin pääkaupunkialueen erityisvaltuuksin toimivan hallituksen määräyksen nro 2020/019 mukainen korvaus yrityksille niiden menojen osalta, jotka liittyvät itsenäisten ammatinharjoittajien ja yhden henkilön yritysten tukemiseen; 
            
            
               –Brysselin pääkaupunkialueen erityisvaltuuksin toimivan hallituksen määräyksen nro 2020/030 mukainen korvaus yrittäjille ainoastaan niiden menojen osalta, jotka liittyvät itsenäisten ammatinharjoittajien ja yhden henkilön yritysten tukemiseen; 
            
            
               –14 päivänä toukokuuta 2020 annetun Brysselin pääkaupunkialueen ministerineuvoston tiedonannon 23 kohdan mukainen korvaus pätkätyöntekijöille; 
            
         
         
            
               ii)Flanderi:
            
            
               –Flanderin hallituksen 20 päivänä maaliskuuta 2020 antaman määräyksen mukainen koronahaittakorvaus niiden menojen osalta, jotka liittyvät itsenäisten ammatinharjoittajien ja yhden henkilön yritysten tukemiseen; 
            
            
               –Flanderin hallituksen 10 päivänä huhtikuuta 2020 antaman määräyksen mukainen kompensaatiokorvaus niiden menojen osalta, jotka liittyvät itsenäisten ammatinharjoittajien ja yhden henkilön yritysten tukemiseen; 
            
            
               –Flanderin hallituksen 12 päivänä kesäkuuta 2020 antaman määräyksen mukainen tukimaksu niiden menojen osalta, jotka liittyvät itsenäisten ammatinharjoittajien ja yhden henkilön yritysten tukemiseen; 
            
            
               iii)ranskankielinen yhteisö:
            
            
               –ranskankielisen yhteisön erityisvaltuuksilla toimivan hallituksen 23 päivänä huhtikuuta 2020 antaman määräyksen nro 4 mukainen tuki kulttuurialan toimijoille;
            
            
               –ranskankielisen yhteisön hallituksen 7 päivänä huhtikuuta 2020 antaman määräyksen mukainen tuki päivähoidon toimijoille niiden menojen osalta, jotka liittyvät itsenäisten ammatinharjoittajien ja yhden henkilön yritysten tukemiseen; 
            
            
               iv)Vallonia:
            
            
               –Vallonian hallituksen 20 päivänä maaliskuuta 2020 antaman määräyksen täytäntöönpanosta annetun ministeriön määräyksen mukainen yritysten sulkemisesta maksettava korvaus niiden menojen osalta, jotka liittyvät itsenäisten ammatinharjoittajien ja yhden henkilön yritysten tukemiseen; 
            
            
               –Vallonian hallituksen 19 päivänä kesäkuuta antaman määräyksen mukainen koulutustoiminta;
            
            
               v)saksankielinen yhteisö:
            
            
               –saksankielisen yhteisön parlamentin 6 päivänä huhtikuuta 2020 antaman ensimmäisen koronakriisimääräyksen 7 §:n mukainen tuki kulttuurialan toimijoille ja itsenäisille ammatinharjoittajille niiden menojen osalta, jotka liittyvät avustuksiksi muunnettaviin lainoihin; 
            
            
               –saksankielisen yhteisön parlamentin 20 päivänä heinäkuuta 2020 antaman kolmannen koronakriisimääräyksen 4 §:n mukainen tuki matkailualan toimijoille niiden menojen osalta, jotka liittyvät itsenäisten ammatinharjoittajien ja yhden henkilön yritysten tukemiseen; 
            
            
               e) saksankielisen yhteisön parlamentin 6 päivänä huhtikuuta 2020 antaman ensimmäisen koronakriisimääräyksen 7 §:n mukaiset terveyteen liittyvät toimenpiteet saksankielisessä yhteisössä.
            
            
               4 artikla
            
            
               Belgian on ilmoitettava suunniteltujen julkisten menojen toteutumisesta komissiolle viimeistään [PÄIVÄYS: kuuden kuukauden kuluttua tämän päätöksen julkaisemisesta] ja sen jälkeen kuuden kuukauden välein, kunnes kyseiset suunnitellut julkiset menot ovat toteutuneet täysimääräisinä.
            
            
               5 artikla
            
            
               Tämä päätös on osoitettu Belgian kuningaskunnalle.
            
            
               6 artikla
            
            
               Tämä päätös julkaistaan Euroopan unionin virallisessa lehdessä. 
            
         
         
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 159, 20.5.2020, s. 1.
               
               
                  
                     (2)
                  
                        Arrêté royal du 30 mars 2020 visant à adapter les procédures dans le cadre du chômage temporaire dû au virus Covid-19 et à modifier l'article 10 de l'arrêté royal du 6 mai 2019 modifiant les articles 27, 51, 52bis, 58, 58/3 et 63 de l'arrêté royal du 25 novembre 1991 portant réglementation du chômage et insérant les articles 36sexies, 63bis et 124bis dans le même arrêté.
               
               
                  
                     (3)
                  
                        Loi du 23 mars 2020 modifiant la loi du 22 décembre 2016 instaurant un droit passerelle en faveur des travailleurs indépendants et introduisant les mesures temporaires dans le cadre du COVID-19 en faveur des travailleurs indépendants.
               
               
                  
                     (4)
                  
                        Arrêté royal du 13 mai 2020 n° 23 pris en exécution de l'article 5, § 1, 5°, de la loi du 27 mars 2020 accordant des pouvoirs au Roi afin de prendre des mesures dans la lutte contre la propagation du coronavirus COVID-19 (II) visant le congé parental corona.
               
               
                  
                     (5)
                  
                        Arrêté du Gouvernement de la Région de Bruxelles-Capitale de pouvoirs spéciaux n° 2020/019 modifiant l’arrêté de pouvoirs spéciaux n° 2020/013 du 7 avril 2020 relatif à une aide en vue de l’indemnisation des entreprises affectées par les mesures d’urgence pour limiter la propagation du coronavirus.
               
               
                  
                     (6)
                  
                        Arrêté du Gouvernement de la Région de Bruxelles-Capitale de pouvoirs spéciaux n° 2020/030 relatif à l’aide aux entreprises qui subissent une baisse d’activité en raison de la crise sanitaire du COVID−19.
               
               
                  
                     (7)
                  
                        Notification de la reunion du conseil des ministres du gouvernement de la région de Bruxelles-Capitale du jeudi 14 mai 2020 point 23 - Mesures de soutien d’urgence au secteur créatif et culturel bruxellois suite à la crise COVID-19.
               
               
                  
                     (8)
                  
                        Besluit van de Vlaamse Regering van 20 maart 2020 tot toekenning van steun aan ondernemingen die verplicht moeten sluiten ten gevolge van de maatregelen genomen door de Nationale Veiligheidsraad vanaf 12 maart 2020 inzake het coronavirus.
               
               
                  
                     (9)
                  
                        Besluit van de Vlaamse Regering van 10 april 2020 tot toekenning van steun aan ondernemingen die een omzetdaling hebben ten gevolge van de exploitatiebeperkingen opgelegd door de maatregelen genomen door de Nationale Veiligheidsraad vanaf 12 maart 2020 inzake het coronavirus.
               
               
                  
                     (10)
                  
                        Besluit van de Vlaamse Regering van 12 juni 2020 tot toekenning van steun aan ondernemingen die een omzetdaling hebben ondanks de versoepelde coronavirusmaatregelen, tot wijziging van de artikelen 1, 9 en 11 van het besluit van de Vlaamse Regering van 10 april 2020 tot toekenning van steun aan ondernemingen die een omzetdaling hebben ten gevolge van de exploitatiebeperkingen opgelegd door de maatregelen genomen door de Nationale Veiligheidsraad vanaf 12 maart 2020 inzake het coronavirus, en tot wijziging van de artikelen 1, 6, 9 en 12 van het besluit van de Vlaamse Regering van 20 maart 2020 tot toekenning van steun aan ondernemingen die verplicht moeten sluiten ten gevolge van de maatregelen genomen door de Nationale Veiligheidsraad vanaf 12 maart 2020 inzake het coronavirus.
               
               
                  
                     (11)
                  
                        Arrêté du Gouvernement de la Communauté française de pouvoirs spéciaux n° 4 du 23 avril 2020 relatif au soutien du secteur culturel dans le cadre de la crise sanitaire du COVID-19.
               
               
                  
                     (12)
                  
                        Arrêté du Gouvernement de la Communauté française du 7 avril 2020 relatif au soutien des milieux d’accueil dans le cadre de la crise sanitaire du COVID-19.
               
               
                  
                     (13)
                  
                        Arrêté ministériel portant exécution de l'arrêté du Gouvernement wallon du 20 mars 2020 relatif à l'octroi d'indemnités compensatoires dans le cadre des mesures contre le coronavirus COVID-19 ja Arrêté du Gouvernement wallon relatif à l'octroi d'indemnités compensatoires dans le cadre des mesures contre le coronavirus COVID-19.
               
               
                  
                     (14)
                  
                        Arrêté du Gouvernement wallon du 19 juin portant des dispositions diverses relatives aux formateurs et au subventionnement des activités de formation des centres de formation du réseau IFAPME.
               
               
                  
                     (15)
                  
                        Parlament der Deutschsprachigen Gemeinschaft, Corona-Krisendekret I vom 6. April 2020.